[{"text_idx": "#000000", "text": "Eelnevalt kirjutasin po\u0303hjalikult sellest, et milliseid asju la\u0308heb beebil esimesel eluaastal vaja. Muuhulgas jagasin seal ka ostunimekirja pdf-i, mille saab tasuta alla laadida, printida ja poodi kaasa vo\u0303tta. Allja\u0308rgnevas postituses on aga fookuses vastsu\u0308ndinu riided. Ma\u0308letan, et kui kunagi esimest korda beebiriiete poodi ku\u0308lastasin, polnud mul o\u0303rna aimugi, milliseid (ja mis suurustes) beebiriideid peaks u\u0308ldse vaatama hakkama. Et esmakordsel lapsevanemal elu natuke kergemaks teha, kirjutasin vastsu\u0308ndinu riiete teemal allja\u0308rgneva postituse. Loodetavasti aitab see lugemine kohati silme eest kirjuks vo\u0303tvas valikus paremini orienteeruda ja mo\u0303istlikke oste sooritada."}, {"text_idx": "#000001", "text": "Enne veel, kui hakkame ra\u0308a\u0308kima erinevatest riiete variantidest, tooksin va\u0308lja minu arvates ko\u0303ige ta\u0308htsama teguri. Selleks on riiete materjal. Enamus lasteriideid on ku\u0308ll o\u0303nneks puuvillased, kuid siinkohal peab to\u0303dema, et on suur vahe, kas etiketil seisab lihtsalt puuvill (cotton) vo\u0303i orgaaniline puuvill (organic cotton). 100% orgaanilise puuvilla kasvatamisel pole kasutatud kemikaale \u2013 mu\u0308rke ega va\u0308etiseid. Orgaaniline puuvill sobib ha\u0308sti ka tundlikule nahale ning ei tekita allergiat. Tavalise puuvilla kohta ei saa aga kunagi pa\u0308ris ta\u0308pselt o\u0308elda. Eriti, kui tegu on masstoodanguga."}, {"text_idx": "#000002", "text": "Beebide nahk on va\u0308ga tundlik ja naha imendumisvo\u0303ime suur. Kui riiete tootmisel on kasutatud pestitsiide (mida puuvilla tootmiseks paraku tihti kasutatakse), siis vo\u0303ivad need kemikaalid ja muud ained la\u0308bi naha palju lihtsamini imenduda kui na\u0308iteks ta\u0308iskasvanu puhul."}, {"text_idx": "#000003", "text": "Kui vo\u0303imalik, tasuks beebide riiete valikul eelistada loodusliku kiuga materjali. Nagu na\u0308iteks: (orgaaniline) puuvill, lina, siid, vill (sh lambavill, alpakavill, meriinovill, villafliis jne). Aga ka bambuskangast riided (bambuskangas imab niiskust mitu korda paremini kui puuvill). Ta\u0308napa\u0308eval on poodides saadaval suurepa\u0308rane valik nahaso\u0303bralikust materjalist lasteriideid. Va\u0308ga head tooted on ka vastavalt ma\u0308rgistatud \u2013 na\u0308iteks need, mis omavad GOTS vo\u0303i O\u0308KO-tex sertifikaati."}, {"text_idx": "#000005", "text": "Skandinaavia u\u0308ks suuremaid ja tuntumaid orgaanilise ja naturaalsest materjalist lastero\u0303ivaste valmistajaid (ja ka meie pere suur lemmik) on Taani firma Joha. Materjalidest kasutavad nad peamiselt meriinovilla, orgaanilist puuvilla ja bambusest viskoosi. Lo\u0303iked on lihtsad, mugavad ja ajatud."}, {"text_idx": "#000006", "text": "Meriinovillased, siidised (ja nende segu ehk siidi-villa) riided aitavad reguleerida beebi kehatemperatuuri \u2013 palavaga pigem jahutavad, ku\u0308lmaga hoiavad sooja."}, {"text_idx": "#000007", "text": "Meriinovill on nahale pehme ja o\u0303rn. See sobib kandmiseks ka teiste riiete all (aluspesu), naha vastas \u2013 ja nii igal aastaajal. Kui need riided la\u0308hevad ma\u0308rjaks (nt laps higistab vo\u0303i miskit lekib), ei la\u0308he need naha vastas nii ku\u0308lmaks nagu nt puuvillased. Meriino imab niiskuse endasse, ja\u0308ttes nahale kuiva tunde \u2013 lapsel ei hakka sellega ku\u0308lm. Minu aprillibeebi kandiski esialgu peamiselt sellisest materjalist riideid - need on parim valik ta\u0308itsa esimesteks elukuudeks (aga ka edaspidi)."}, {"text_idx": "#000008", "text": "Olgu veel o\u0308eldud, et ko\u0303ik villased riided, millest juttu, on naha vastas va\u0308ga pehmed ja mo\u0303nusad (mitte torkivad, nagu mo\u0303ni arvata vo\u0303ib, kui kuuleb so\u0303na \u201evillane\u201c)."}, {"text_idx": "#000009", "text": "Siidi sobib kanda ka haiguse ajal"}, {"text_idx": "#000010", "text": "Ka siidist riided on kehatemperatuuri reguleerivad. Hea soovitus, mille u\u0308helt toredalt mu\u0308u\u0308jalt sain, oli see, et siidiriided sobivad suurepa\u0308raselt kasutada ka siis, kui beebi on haige ja tal on palavik. Siid on niivo\u0303rd o\u0303huke ja keha vastas mo\u0303nus, et ei kuumenda last niigi ko\u0303rgema kehatemperatuuri korral u\u0308le. Samuti sobivad o\u0303hukesed siidiriided suurepa\u0308raselt alusriieteks ehk teiste riiete alla. Ja va\u0308ga kuumal suvel on siid taaskord suurepa\u0308rane valik \u2013 nii ei ole beebil liiga palav. Va\u0308hemalt u\u0308ks siidipluus (alussa\u0308rgina kandmiseks) vo\u0303iks lapsel minu hinnangul kindlasti olemas olla. Selle tasub osta suuremas suuruses, et laps saaks pikemat aega kanda."}, {"text_idx": "#000011", "text": "Ma\u0308letan, et pa\u0308ris alguses, kui esimest korda elus beebiriiete poodi sattusin, polnud mul aimugi, et mis suuruses riideid u\u0308ldse vaatama peaks. Vastsu\u0308ndinud on esimesel neljal eluna\u0308dalal (esimene kuu) enamasti suuruses 50-56. Esimesel kolmel elukuul vo\u0303iks varuda riideid kuni suuruseni 62 (k.a.). Mo\u0303ndadest poodidest leiab ka pisemaid (50, 52) riideid, kuid enamasti hakkavad suurused nr 56-st."}, {"text_idx": "#000012", "text": "Vastsu\u0308ndinu kasvab esimestest riietest va\u0308ga kiiresti va\u0308lja. Seeto\u0303ttu piisab, kui igat riideeset (body, pluus, pu\u0308ksid jne) on mo\u0303ned eksemplarid. Mo\u0303istlik oleks valmis varuda mo\u0303ned u\u0308ksikud 50 vo\u0303i 52 suuruses riided (igaks juhuks, kui beebi on ikka va\u0308ga tilluke) ning natuke rohkem 56 ja 62 suuruses riideid."}, {"text_idx": "#000013", "text": "Osadel vastsu\u0308ndinute riietel on vo\u0303imalik ka\u0308eosad/jalaosad \u201esulgeda\u201c (teisiso\u0303nu \u2013 neil on pealekeeratavad otsad). See on hea na\u0308iteks selleks, et pisike end ku\u0308u\u0308ntega ei kriimustaks. Samuti on sellel soojenduse eesma\u0308rk \u2013 osadel beebidel kipuvad ka\u0308ed/jalad ku\u0308lmaks minema. Siis ei pea ka nt sokke kasutama, mis siputades tihti plehku panna tahavad."}, {"text_idx": "#000014", "text": "Lapsevanemaks saades ma\u0308rkad peagi, et beebi kasvab oma riietest kiiresti va\u0308lja. Tasub teada, et olemas on ka selliseid beebiriideid, mis pole mitte ainult u\u0308hes konkreetses suuruses, vaid neid saab kasutada mitu suurust ja\u0308rjest (topeltsuurus). Sellistel riietel on sageli no\u0308 pikendatud ka\u0308e- ja jalaosad vo\u0303i rohkem trukke. Kui esialgu on riietus lapsele veidi suur, siis keeratakse ka\u0308ised u\u0308les ja kui laps kasvab pikemaks, saab need alla keerata ja riideeset edasi kasutada. Samuti vo\u0303id mo\u0303nelt poolt leida na\u0308iteks body\u2019sid, kus on lisaks tavapa\u0308rasele trukireale allosas veel u\u0308ks lisanduv trukirida \u2013 edaspidiseks kasutamiseks. Samuti vo\u0303ib lisatrukke leida muudelt riietelt - na\u0308iteks jakkidelt (pildil)."}, {"text_idx": "#000015", "text": "Ta\u0308psemad valikud olenevad ku\u0308ll su\u0308ndimise aastaajast, kuid minu soovitus oleks valida va\u0308ga mugavalt selga pandavad riided. Et nad oleks kas venivad vo\u0303i lihtsasti kinnipandavad (trukid, lukk, no\u0308o\u0308bid, paelad). Ta\u0308itsa vastsu\u0308ndinute puhul ei soovitaks valida u\u0308le pea to\u0303mmatavaid riideid, sest beebidele riietamine enamasti ei meeldi. Kuna laps kakab esialgu pa\u0308ris palju, siis on minu tagantja\u0308rgi tarkus selline \u2013 elu on lihtsam, kui riietada vastsu\u0308ndinu selliselt, et ma\u0308hkme vahetamiseks ei pea kogu kostu\u0308u\u0308mi seljast vo\u0303tma. Siis on lihtsam, kui a\u0308ra peab vo\u0303tma vaid pu\u0308ksid ja/vo\u0303i lahti tegema body alumise osa."}, {"text_idx": "#000016", "text": "Milliseid riideid vastsu\u0308ndinule kindlasti osta tasuks? Igast u\u0308hest tasuks osta mo\u0303ned eksemplarid:"}, {"text_idx": "#000018", "text": "Pu\u0308ksid (O\u0303hemad, paksemad, sipupu\u0308ksid) - Pu\u0308kste puhul tasub veenduda, et nende kummia\u0308a\u0308r/keskosa ei oleks kuidagi ko\u0303htu sooniv. Va\u0308ga head on ka paelaga reguleeritavad pu\u0308ksid, sest nii vo\u0303ib osta suurema numbri, need esialgu natuke rohkem kokku to\u0303mmata (ja alt a\u0308a\u0308red u\u0308les keerata) ning hiljem (kui laps on veidi suurem) edasi kasutada, lastes paelaosa ja\u0308rgi. Hiljem, kui laps hakkab ka\u0308putama, on va\u0308ga head ka sellised pu\u0308ksid, millel on po\u0303lveosad paksemad \u2013 siis ei kulu need nii kiiresti a\u0308ra."}, {"text_idx": "#000019", "text": "Lu\u0308hikeste ja pikkade varrukatega body\u2019d - Hiljem, kui laps on juba suurem, ei ole pluuside ja body\u2019de u\u0308le pea to\u0303mbamine enam probleem. Esialgu soovitan aga valida pigem ho\u0303lmikbody \u2013 see on mitmest kohast trukkidega (vms) kinni pandav ja lihtsustab riietamist."}, {"text_idx": "#000021", "text": "Magamisriided \u2013 Va\u0308ga ha\u0308sti sobivad (soovitatavalt naturaalsest nahaso\u0303bralikust materjalist) toakombed vo\u0303i body/pluus ja pu\u0308ksid. Magamisriided tasub valida ka vastavalt aastaajale ja magamistoa temperatuurile. Nagu ka ta\u0308iskasvanutel, tasub siiski arvestada, et isegi kui toas on soe, on magaval inimesel (u\u0308he koha peal lebades) alati veidi jahedam."}, {"text_idx": "#000022", "text": "Sokid \u2013 Head oleks sellised sokid, millel on kummia\u0308a\u0308r, et nad paremini jalas pu\u0308siksid, aga mis ei hakka ka liialt jalga soonima. Olemas vo\u0303iks olla nii soojemad kui o\u0303hemad sokid. Hiljem, kui laps hakkab end pu\u0308sti ajama (o\u0303pib seismist, ko\u0303ndimist), on va\u0308ga head libisemisvastase tallaga sokid."}, {"text_idx": "#000023", "text": "Papud \u2013 Vastsu\u0308ndinul ei ole jalano\u0303usid tarvis. Hakkama saab ka paksude sokkide vo\u0303i pehmete papude/sussidega. Talveks soetavad osad emmed lastele ka kapukad. Jalano\u0303ud tulevad ma\u0308ngu hiljem \u2013 siis, kui laps ennast juba pu\u0308sti ajama hakkab."}, {"text_idx": "#000024", "text": "Mu\u0308tsid (o\u0303hemad, paksemad) \u2013 Vastsu\u0308ndinu pea on va\u0308ga o\u0303rn ja seeto\u0303ttu tuleb see soojas hoida. Kindlasti tasub o\u0303hem mu\u0308ts pa\u0308he panna ka toas, pa\u0308rast vannitamist. O\u0303hem, naturaalsest materjalist mu\u0308ts sobib ku\u0308lmemal ajal ha\u0308sti ka soojema mu\u0308tsi all kandmiseks."}, {"text_idx": "#000025", "text": "Kindad \u2013 Kuna paljudel vastsu\u0308ndinutele mo\u0303eldud riietel on pealekeeratavad otsad vo\u0303i kinnised jalaosad, siis vo\u0303ib juhtuda, et \u201etoakindakesi\u201c ei la\u0308hegi vaja. Pealekeeratavad otsad vo\u0303i toakindad on lisaks ka\u0308te soojendamisele mo\u0303eldud ka selleks, et mitte lasta beebil end ku\u0308u\u0308ntega kriimustada. Ku\u0308ll aga la\u0308heb va\u0308ljaska\u0308imise kindaid tarvis ku\u0308lma ilmaga. Ise valisin beebile ku\u0308lmemal ajal va\u0308ljaska\u0308imiseks Joha meriinovillased ja kummipaelaga reguleeritavad labakindad."}, {"text_idx": "#000026", "text": "Titesall/ ilalapp (kolmnurkne kaelara\u0308tt) \u2013 Vastsu\u0308ndinul pole nendega ku\u0308ll midagi peale hakata, kuid etteruttavalt vo\u0303iks neid siiski juba varuda. Neid puuvillaseid kaelaseotavaid lappe vo\u0303iks olla mitmeid (u\u0308hel hetkel hakkab su\u0308lge va\u0308ga palju tekkima). Tasub soetada ka va\u0308hemalt u\u0308ks selline kolmnurkne sall, mille tipus on ka na\u0308ritav osa."}, {"text_idx": "#000027", "text": "Ujumispu\u0308ksid \u2013 Kui on plaan beebide ujutamises ka\u0308ima hakata, siis tasuks valmis osta ka ujumispu\u0308ksid. Need on lekkekindlad ehk nende sisse pole vaja eraldi ma\u0308het panna. Ujumispu\u0308kse saab osta na\u0308iteks NordBaby poest. Alati on muidugi variant ka iga kord u\u0308hekordset ujumisma\u0308het kasutada."}, {"text_idx": "#000028", "text": "Ku\u0308lmal ajal sobivad na\u0308iteks ka villafliisist kombe (kombinesoon, talvekombekas), villane kootud kampsun vo\u0303i jakk, villased pu\u0308ksid, kindad (ta\u0308itsa pisikesele vo\u0303ib valida omavahel paelaga u\u0308hendatavad kindad), soojemad papud (kapukad), mu\u0308ts (alusmu\u0308ts ja soe pealmine mu\u0308ts). Kui tegu pole just tuukrimu\u0308tsiga, siis oleks hea ka villane kaelus (et hoida kukal ja kael soojas). Ma\u0308rkso\u0303naks on kihiline riietus. Soojemate riiete all vo\u0303iks kasutada ka o\u0303hemaid alusriideid \u2013 nt siidipluus ja siidi-villa retuusid vms."}, {"text_idx": "#000029", "text": "Mo\u0303nedel kombedel on kindaosad juba ku\u0308ljes (vt pilti), teistel tuleb aga kindad ise juurde lisada. Nagu ka eelpool kirjutasin, on ta\u0308nuva\u0308a\u0308rsed ja mugavad sellised kindad, millel on olemas reguleerimispael."}, {"text_idx": "#000030", "text": "Meie beebi esimese eluaasta talveriietus oli selline - ko\u0303ige all kas ilma varrukateta meriinovillane body vo\u0303i siidipluus, selle peal o\u0303hem meriinovillane toakombe. Ko\u0303ige peal omakorda villafliisist kombe. Paksemad sokid, mille otsa olid to\u0303mmatud soojad papud. Soojad kindad. All o\u0303hem alt trukiga kinni pandav alusmu\u0308ts ja peal villafliisist tuukrimu\u0308ts (pika kaelusega ehk hoiab ka kaela soojas). Vahel ka vastupidi, all meriinovillane o\u0303hem tuukrimu\u0308ts ja peal soojem tavaline mu\u0308ts. Kui parajasti tuukrimu\u0308tsi ei kasutanud, siis kasutasime villast kaelust. Sellises riietuses oli lapsel va\u0308ga mo\u0303nus olla. Turvaha\u0308lliga o\u0303uest la\u0308bi minnes to\u0303mbasime paksu sooja teki peale. Vankris oli ta nii omakorda soojakoti sees."}, {"text_idx": "#000031", "text": "Hiljem, kui laps hakkab juba ise liikuma, muutub iseseisvamaks ja hakkab va\u0308ljas lume sees ka ma\u0308ngima, muutub loomulikult ka va\u0308ljaska\u0308igu riietus. O\u0303ues ma\u0308ngimine ja omal jalal tatsamine eeldab juba ka teistsugust riietamist \u2013 niiskuskindlat (kuid hingavat) o\u0303uekombet, veekindlaid jalano\u0303usid jne."}, {"text_idx": "#000032", "text": "La\u0308bi tuleks mo\u0303elda ka need riided, millega vastsu\u0308ndinu haiglas olema hakkab ja millega ta sealt koju viiakse. Su\u0308nnitusmajad (va\u0308hemalt Tallinna omad) pakuvad vastsu\u0308ndinutele haiglas viibimise perioodiks ka omalt poolt riideid. Seega otseselt ei ole lapsele tarvis va\u0308ga palju riideid kaasa vo\u0303tta. Ku\u0308ll aga on vaja la\u0308bi mo\u0303elda see riietus, millega laps haiglast koju tuuakse."}, {"text_idx": "#000033", "text": "See oleneb paljuski aastaajast. Sooja ilmaga ei tekigi ilmselt ku\u0308simust \u2013 sobib ka lihtsalt toariietus. Isegi sooja ilmaga tasuks siiski veenduda, et lapsel on o\u0303huke mu\u0308tsike peas, sest vastsu\u0308ndinu pea on va\u0308ga o\u0303rn. Suvi vo\u0303ib meil teinekord olla heitliku ilmaga, seega igaks juhuks vo\u0303iks suvel su\u0308ndinud lapsele kaasa vo\u0303tta ka soojemad riided ja soojema mu\u0308tsi. Jalaosad on vastsu\u0308ndinute riietel enamasti kinnised ja ka ka\u0308eosad tihti ka pealekeeratavate (suletavate) otstega \u2013 siis ei pea eraldi kindaid ja sokikesi kaasa vo\u0303tma. Kaasas vo\u0303iks olla ka u\u0308ks tekk \u2013 juhul kui ilm on na\u0308iteks tuuline, on seda hea o\u0303uest la\u0308bi mineku ajaks lapsele u\u0308mber panna."}, {"text_idx": "#000034", "text": "Veel u\u0308ks asi, mida silmas pidada - vastsu\u0308ndinud kakavad va\u0308ga tihti (alguses tuleb va\u0308lja ka mekoonium, millest kirjutasin la\u0308hemalt siin). See ta\u0308hendab, et haiglasse ei ole vast mo\u0303tet neid ko\u0303ige peenemaid/kallimaid riideid kaasa vo\u0303tta. Omast kogemusest u\u0308tleks ka seda, et body ja pu\u0308kse on haiglas olles mugavam kasutada, kui trukkidega ta\u0308iskombet. Ma\u0308hkmevahetust saab olema tihti. Ta\u0308ispikka kombet peaks pidevalt lahti vo\u0303tma ja siis ja\u0308lle kinni panema, kuid body saab lihtsalt alt mo\u0303ne trukiga lahti teha, sipupu\u0308ksid a\u0308ra vo\u0303tta ja ma\u0308hkme kiirelt a\u0308ra vahetada. Samas oleneb see ko\u0303ik muidugi riietuse kinnitustest - et kui mugav seda konkreetset riideeset selga panna on, kas ja kui palju on trukke jne. Lu\u0308hidalt o\u0308eldes - ma\u0308hkmevahetus on lihtsam, kui riietust on mugav selga panna."}, {"text_idx": "#000035", "text": "Turvaha\u0308llis so\u0303itmise ajaks sobivad paremini keha ligi hoidvad riided. Muuhulgas tuleb silmas pidada, et turvaha\u0308lli ei tohi last (turvakaalutlustel) u\u0308limalt paksus vo\u0303i puhvis riietuses asetada. Kui jope vo\u0303i kombekas on va\u0308ga paks ja puhvis, ei saa turvaha\u0308lli rihmasid korrektselt pingutada ja see poleks enam turvaline. Siinkohal peab taaskord mainima meriinovilla, mis ei ole paks ega kohev/puhvis, vaid hoiabki va\u0308ga keha ligi, olles seejuures piisavalt soe ja samuti reguleerides kehatemperatuuri."}, {"text_idx": "#000036", "text": "Po\u0303hjaliku beebiasjade ostunimekirja leiad siit"}, {"text_idx": "#000037", "text": "Loe siit ka MINU RASEDUSE LUGU, su\u0308nnituse lugu ning seda, kuidas mo\u0308o\u0308dusid beebi 1.-3.elukuu ja 4.-6. elukuu."}, {"text_idx": "#000038", "text": "Uute postitustega saad kursis olla ka MINU blogi facebooki lehel."}, {"text_idx": "#000039", "text": "Tags: beebiasjad, beebiriided, vastsu\u0308ndinu riided"}]